जम्मू-कश्मीर में 400 से ज्यादा नकली परमिट बेचे; पुलिस ने दिल्ली से गिरफ्तार किया
Amarnath Yatra Latest News and Update 2023 Update. Follow Amarnath Yatra Registration Fraud, Reports and Latest News On On Dainik Bhaskar एक जुलाई से शुरू हुई अमरनाथ यात्रा के श्रद्धालुओं के साथ धोखाधड़ी करने वाले तीन लोगों को पुलिस ने गिरफ्तार किया है
एक जुलाई से शुरू हुई अमरनाथ यात्रा के श्रद्धालुओं के साथ धोखाधड़ी करने वाले तीन लोगों को पुलिस ने गिरफ्तार किया है। पुलिस ने बताया कि तीनों आरोपी जम्मू-कश्मीर में यात्रा की नकली रजिस्ट्रेशन स्लिप बनाने और बेचने का काम कर रहे थे।
इनमें से मुख्य आरोपी दिल्ली का रहने वाला है, जो नकली परमिट बनाता था। उसके दो सहयोगी बस सेवा का इंतजाम करने और श्रद्धालुओं के लिए मेडिकल सर्टिफिकेट तैयार करने का काम करते थे। इन लोगों ने बड़ी संख्या में अमरनाथ यात्रियों के साथ फ्रॉड किया था।
शुक्रवार को पुलिस को मिले थे 400 से ज्यादा नकली परमिट
पुलिस ने शुक्रवार को जम्मू, सांभा और कठुआ जिले में यात्रियों के पास से 400 से ज्यादा नकली रजिस्ट्रेशन परमिट बरामद किए थे। इसके बाद पुलिस ने अज्ञात लोगों के खिलाफ केस दर्ज करके छानबीन शुरू की।
जम्मू के सीनियर सुपरिंटेंडेंट ऑफ पुलिस चंदन कोहली ने बताया कि हमारी जांच में सामने आया कि दिल्ली का एक शख्स इस रैकेट को चला रहा है। जम्मू-कश्मीर पुलिस की एक टीम ने दिल्ली में रेड डाली और शहादरा के वेस्ट रोहतास नगर से हरेंद्र वर्मा नाम के आरोपी को गिरफ्तार किया। बाद में उसके दो सहयोगी- दलीप प्रजापति और विनोद कुमार को भी गिरफ्तार किया गया।
पुलिस ने आरोपियों का कंप्यूटर-प्रिंटर जब्त किया
SSP चंदन कोहली ने बताया कि रेड के दौरान एक कंप्यूटर और प्रिंटर जब्त किया गया है। इन्हीं की मदद से नकली रजिस्ट्रेशन बनाकर प्रिंट किए जाते थे। SSP ने अमरनाथ यात्रियों से अपील की है कि वे सिर्फ सरकारी दफ्तरों में जाकर रजिस्ट्रेशन कराएं और ऐसे अपराधियों का शिकार बनने से बचें।
12 हजार से ज्यादा तीर्थयात्री पवित्र गुफा की ओर रवाना
रविवार को 4,903 तीर्थयात्रियों का तीसरा जत्था जम्मू आधार शिविर से पवित्र गुफा की ओर रवाना हुए। पिछले 3 दिनों में 12 हजार 807 तीर्थयात्री अमरनाथ गुफा की ओर रवाना हो चुके हैं।
पहली बार अमरनाथ यात्रियों के लिए मेज-सोफे, भंडारे में मोटा अनाज
शनिवार को श्री अमरनाथ यात्रा का पहला दिन था। पहले दिन करीब 16,000 भक्तों ने बाबा बर्फानी के दर्शन किए, इनमें करीब 655 लोग अमृतसर से थे। यहां देशभर से हजारों श्रद्धालु बालटाल पहुंच रहे हैं, जिनकी सेवा के लिए लंगर सोसायटियों ने इस बार सोफे-मेज और कुर्सियों का भी प्रबंध किया है। इससे पहले कभी यहां सोफे-मेजों का प्रबंध नहीं हुआ था।
भंडारे में सुबह से रात तक पौष्टिक और मोटे अनाज का आहार दिया जा रहा है, ताकि यात्रियों के शरीर में ताकत और इम्युनिटी बनी रहे। तीनों समय के भंडारे में दलिया, काले चने, दही, परांठे, हलवा, लस्सी, ब्रैड पकौड़े, चाय-काफी, बेसन की रोटी, सलाद, बाजरे की रोटी, दाल, चावल, कड़ी, पनीर, केसर बादाम वाला दूध, राजमाह व मोटा अनाज दिया जा रहा है।
जंक-फ्राइड फूड, तंबाकू उत्पाद प्रतिबंधित
इस बार सभी पड़ाव पर तंबाकू प्रोडक्ट्स की बिक्री और जंक या फ्राइड फूड पर पाबंदी होगी। दोनों रूट पर 120 लंगर हैं। हाई रिस्क वाले ढाई किमी रूट पर यात्रियों को हेलमेट लगाना अनिवार्य होगा। ये मुफ्त मिलेंगे।
स्पॉट रजिस्ट्रेशन संभव
यात्रा के लिए श्रीनगर आकर कैब के जरिए 98 किमी दूर बेस कैंप बालटाल पहुंचना होगा। ऑनस्पॉट रजिस्ट्रेशन जम्मू में शुरू हो चुके हैं। बालटाल से शुरू 800 मी. डामर सड़क बन गई है। आगे 2 किमी डोमेल तक पेवर ब्लॉक की सड़क है। वहां से बराड़ी तक 8 किमी कच्ची सड़क है। हालांकि इसे चौड़ा किया गया है। इससे आगे 5 किमी ढलान के साथ खड़ी चढ़ाई है। गुफा तक सड़क का काम जारी है।
अमरनाथ धाम का महत्व
अमरनाथ यात्रा पर हुए हैं 36 आतंकी हमले
